1Orwo Yesu yarugire aha ibanga akasongoka, embaga mpango emuhondera. 2Aho leba omubembe amugoba, amubandamira nagamba ati, «Mukama, kawakwenda wakunyeza.» 3Yesu aimukya omukono akwata omubembe nagamba ati, «N'inyenda, oyere.» Aho honkai ebibembe bimuhwaho, ayera. 4Yesu amugambira ati, «Oramanya otakugira kyowagambira muntu. Ekiliho ogende oyeyoleke omukuhani, oshube ogire n'ekihongo ekyo Musa yaragiire, akabonero ako abantu baramanyiraho.» 5Kayabaire yataha Kaperinaumu, omukuru w'abaisherukare aija amugoba, amutagiliza, 6ati, «Waitu Mukama, waitu Mukama, omwiru wange akabire orubaju ali omu bushasi obubi.» 7Yesu amugambira ati, «Ndaija mukize.» 8Kyonkai omukuru w'abaisherukare amuhorora ati, «Mukama, inye tindagiirwe iwe kutaha mwange; shana ogambe ekigambo kishai, omwiru wange arakira. 9Aha rw'enshonga inye ndi muntu alikutwarwa, kandi nanye nintwara abaisherukare. Ngambira omoi nti, ‹Ogende,› mara agenda; ondijo nti, ‹Oije,› mara aija. Ngambira omwiru wange nti, ‹Kor'eki,› akikora.» 10Yesu kayamuhuliire atangara, agambira n'ababaire bamuhondeire ati, «Nimbagambira amazima, omuli Isiraeli tinkaabonagamu muntu aina okwesiga nk'oku. 11Kambagambire: Bangi baliruga oburugaizoba n'obugwaizoba bashuntame na Aburahamu, Isaka na Yakobo aha kiihuro omu bukama bw'omw'iguru, 12orwo abaana b'engoma balishangwa banagirwe aheru omu mwilima; omwo nimwo abantu balichulira bakanena amaino.» 13Ashuba agambira omukuru w'abaisherukare ati, «Iroko, nk'okwo wayesiga bibe bityo ahali iwe.» Omu kaanya kalinya konene konene omwana akira. 14Orwo Yesu yatahire omwa Petero, abona nyinazara Petero okwo abyamikirwe omushwago. 15Amukwata omukono omushwago gumuhwaho, aimuka amutagaitira. 16Bwaigoro obwo bamuletera bangi ababaire bakwetwe amasitani. Yagabingisa ekigambo kyonkai n'abarwaire bona abakiza. 17Eki kikaba kili ky'okugobesheleza ekyagambirwe Omurangi Isaya ati, «Obujege bwaitu akabutwara bwaba bwe, n'endwara zaitu yazetweka.» 18Aho orwo Yesu yaboine embaga mpango emuzingoire, aragira kushaabuka kugya buseli. 19Omwegesa w'Amateka aija amugoba amugambira ati, «Mwegesa, hona mbali oragya ndakuhondera.» 20Yesu amugambira ati, «Emiha egira emiina, n'ebinyonyi bigira ebishunkuli; kyonkai omwana w'Omuntu tagira bwegeko bwa mutwe.» 21Omwegesibwa ondijo amugambira ati, «Mukama, kambanze ngye nziike tata.» 22Kyonkai Yesu amugambira ati, «Ompondere, oleke abafu baziike abafu babo.» 23Orwo Yesu yatahire omu bwato abegesibwabe bamuhondera. 24Aho enyanja echurumbana muno, obwato bugoba aha kubundwa amayengo, kyonkai wenene ashangwa anagiire. 25Abegesibwa bagenda bamusisiimura, nibagamba bati, «Tukize Mukama, twafa.» 26Ababaza ati, «Kubaki nimutina, inywe bantu abaina okwesiga kuke?» Aho aimuka akabukira omuyaga n'enyanja, habaho obuchulezi bungi. 27Abantu batangara nibagamba bati, «Ogu muntu owa ngeliki, omuyaga n'enyanja kumuhulira?» 28Orwo Yesu yagobire buseli omu nsi y'Abagerasi, abantu babili ababaire bakwetwe amasitani bamugoba; bakaruga omu nyanja mara bakaba nibagwa kubi, nangu taliho yatwarwaga muhanda ogwo. 29Bakunga bati, «Notwenzaki iwe Mwana wa Ruhanga? Waija kunu kutushasa muno akanya katakagobire?» 30Aho obuhyo bw'empunu zingi bukaba buli omu katambi kake kuruga mbali bali nibulya. 31Amasitani gamutagiliza gati, «K'oraba notubinga, otusindike omu buhyo bw'empunu.» 32Yesu agagambira ati, «Mugende.» Gabarugamu gataha omu mpunu. Obuhyo bwona buligita buchulenguka aha bulengo bugwa omu nyanja. 33Abashumba bairuka bataha omu kigo nibabarura buli kantu, babarura n'ebyabaire aha babaire bakwetwe amasitani. 34Ekigo kyona kija kubonangana na Yesu. Kabamuboine bamutagiliza k'abarugira omu nsi yabo.
lug_Latn